ວັນທີ 23 ກໍລະກົດ 2016 ນີ ທີ່ຫ້ອງປະຊຸມຫ້ອງວ່າການປົກຄອງແຂວງອັດຕະປື ໄດ້ຈັດກອງປະຊຸມຮັບຮອງ ບົດສຳມະນາ ວິທະຍາສາດ ແລະຜ່ານແບບໂຄງການກໍ່ສ້າງອະນຸສາວະລີ ພະເຈົ້າໄຊຍະເຊດຖາທິລາດຂຶ້ນ ໂດຍການເປັນປະທານຂອງທ່ານ ອຸ່ນຫຼ້າ ໄຊຍະສິດ ຄະນະປະຈຳພັກແຂວງ ຜູ້ຊີ້ນຳວຽກງານວັດທະນະທຳ-ສັງຄົມ, ເປັນກຽດເຂົ້າຮ່ວມ ມີ ທ່ານ ສຸກກົງແສງ ໄຊຍະເລີດ ປະທານສະຖາບັນວິທະ ຍາສາດສັງຄົມແຫ່ງຊາດ, ມີບັນດາທ່ານຫົວໜ້າ ແລະຮອງຫົວໜ້າຈາກຫ້ອງວ່າການສູນກາງພັກ, ອະດີດຫົວໜ້າພະນັກງານບຳນານ ສວສຊ, ຈາກກົມວິທະຍາສາດປະຫວັດ ສາດການທະຫານກະຊວງປ້ອງກັນປະເທດ, ຈາກຄະນະບໍດີວິທະຍາສາດສັງຄົມແຫ່ງຊາດ, ຫົວໜ້າກົມມໍລະດົກ, ພະນັກງານທີ່ກ່ຽວຂ້ອງຫຼາຍພາກສ່ວນຈາກສູນກາງ ແລະພະນັກງານວິຊາການກ່ຽວຂ້ອງພາຍໃນແຂວງເຂົ້າຮ່ວມຢ່າງພ້ອມພຽງ.
ກອງປະຊຸມເທື່ອນີ້ຖືວ່າເປັນກອງປະຊຸມທີ່ມີຄວາມໝາຍຄວາມສຳຄັນຫຼາຍ ສຳລັບແຂວງອັດຕະປື ເພາະວ່າເປັນ ກອງປະຊຸມປຶກສາຫາລືຄົ້ນຄວ້າຕາມຫາຮ່ອງຮອຍຊີວະປະຫວັດສາດ ເລື່ອງການສິ້ນພະຊົນຂອງພະເຈົ້າໄຊຍະເຊດຖາທິລາດໃນບັ້ນທ້າຍຊີວິດ ຢູ່ທີ່ວັດທາດເມືອງໄຊເຊດຖາ ແລະປຶກສາຫາລືກ່ຽວກັບການອອກແບບໂຄງການກໍ່ສ້າງອະນຸສາວະລີ ຮູບປັ້ນຫຼໍ່ຂອງພະອົງສົມເດັດ ພະເຈົ້າໄຊຍະເຊດຖາທິລາດ, ເຈົ້າໄຊຍະເຊດຖາທິລາດເປັນວີລະກະສັດຜູ້ຍິ່ງ ໃຫຍ່ເຕັມໄປດ້ວຍຄວາມປີຊາສາມາດ, ມີຄວາມສະຫຼາດເເຫຼມຄົມ, ມີຄວາມເດັດດ່ຽວໜຽວແໜ້ນ, ມີນ້ຳໃຈເສຍສະຫຼະ ອັນສູງສົ່ງ ເພື່ອຄວາມສຸກຂອງປະຊາຊົນ ນັບແຕ່ເໜືອຮອດໃຕ້, ປວງປະຊາລາສະ ດອນໃນທົ່ວອານາຈັກລ້ານຊ້າງໃນເວ ລາ ນັ້ນໄດ້ໃຫ້ການເຄົາລົບນັບຖື ພ້ອມທັງໄດ້ຍົກຍ້ອງ ແລະສັນລະເສີນເປັນພະມະ ຫາລາດອົງທີ 2 ຖັດຈາກສົມເດັດພະ ເຈົ້າຟ້າງຸ່ມມະຫາຣາດ, ພະເຈົ້າໄຊຍະ ເຊດຖາທິລາດໄດ້ເຮັດໃຫ້ປະເທດຊາດ ສະໄໝອານາຈັກລ້ານຊ້າງມີຄວາມເປັນ ເອກະພາບ, ມີຄວາມສະຫງົບປອດໄພ ແລະຫຼຸດພົ້ນອອກຈາກໄພພິບັດ ຫຼື ການເປັນຫົວເມືອງຂຶ້ນຂອງຕ່າງຊາດຢ່າງ ປອດໄພໃນສະຕະວັດທີ XII-XIII.
ໃນກອງປະຊຸມໄດ້ມີການປືກສາຫາ ລືຢ່າງກົງໄປກົງມາມີເຫດມີຜົນດ້ວຍ ຄວາມສ້າງສັນ ແລະໄດ້ຕົກລົງເປັນເອກະ ພາບກັນ ເລື່ອງການສິ້ນພະຊົນຂອງພະ ອົງສົມເດັດພະເຈົ້າໄຊຍະເຊດຖາທິລາດ ຍ້ອນພະຍາດໄຂ້ປ່າທີ່ບໍ່ສາມາດປິ່ນປົວໄດ້ຢູ່ແຂວງອັດຕະປື ເພາະວ່າໃນເວລາ ນັ້ນພະຍາດໄຂ້ປ່າເປັນພະຍາດທີ່ລະ ບາດຢ່າງຮ້າຍແຮງ, ສ່ວນຫຼັກຖານການ ສິ້ນພະຊົນຂອງພະອົງແມ່ນມີຮ່ອງຮອຍ ຫຼັກຖານປະດິດສະຖານຢູ່ທີ່ວັດທາດ ເມືອງໄຊເຊດຖາ ຫຼາຍຢ່າງທີ່ຍັງຄົງຄ້າງ ຢູ່ໃນປະຈຸບັນເຊັ່ນ: ທາດເຈດີໃຫຍ່ ເພື່ອ ສັກກະລະບູຊາ, ໂພນທໍໄຫວ້ ໜ້າຫໍມູນ ເຊື້ອ, ສິມວັດຫຼວງ ເມືອງໄຊເຊດຖາ ແລະ ສະຖາປັດຕະຍະກຳອື່ນໆອີກຫຼາຍຈຸດທີ່ພົ້ນເດັ່ນ.
ຜ່ານມາເປັນເວລາ 20 ກວ່າປີກ່ຽວກັບຫຼັກຖານການສິ້ນພະຊົນຂອງພະອົງ ນັກບູຮານຄະດີໄດ້ຄົ້ນຄວ້າຫຼາຍລົບ ຫຼາຍຕ່າວ ແລະໄດ້ມີການຄົ້ນຄວ້າທີ່ບໍ່ມີຈຸດຢືນເຖິງຫຼັກຖານອັນຈະແຈ້ງ ສຳລັບໃນເທື່ອນີ້ບັນດາທ່ານຜູ້ເຂົ້າຮ່ວມໄດ້ພ້ອມກັນຍົກມືຢັ້ງຢືນເປັນປະຫວັດສາດເຖິງຄວາມເປັນຈິງກ່ຽວກັບການສິ້ນພະຊົນຂອງພະອົງຍ້ອນພະຍາດໄຂ້ປ່າ ດ້ວຍເອກະພາບ ເພື່ອໃຫ້ເປັນຫຼັກຖານມູນຄວາມຈິງ ແລະສະດວກໃຫ້ແກ່ການຄົ້ນຄວ້າຂອງນັກສຶກສາ ແລະນັກທ່ອງທ່ຽວ ທັງພາຍໃນ ແລະຕ່າງປະເທດ ຫຼີກເວັ້ນຈາກການສ້າງບັນຫາຂໍ້ຂັດແຍ່ງທາງ ສັງຄົມຢູ່ແຂວງ ກໍຄືທົ່ວປະເທດໃນອະນາຄົດ.
ພ້ອມດຽວກັນໃນກອງປະຊຸມກໍໄດ້ມີການປືກສາຫາລືກ່ຽວກັບການອອກແບບໂຄງການກໍ່ສ້າງອຸທິຍານອະນຸສາວະລີຮູບປັ້ນຂອງພຣະເຈົ້າໄຊຍະເຊດຖາທິລາດ ຢູ່ທີ່ເມືອງໄຊເຊດຖາ ໂດຍສະເພາະການຜ່ານຮ່າງບົດວິພາກໂຄງ ການກໍ່ສ້າງອະນຸສາວະລີໃຫ້ຄົບຖ້ວນ ແລະ ສົມບູນເປັນຕົ້ນດ້ານເນື້ອໃນວິທະຍາ ສາດໂຄງການເຫດຜົນ ແລະຄວາມຈຳ ເປັນຂອງການດຳເນີນໂຄງການແຜນວາດສະຖານທີ່ກໍ່ສ້າງການກຳນົດຮູບ ແບບການກໍ່ສ້າງອະນຸສາວະລີ ຕະຫຼອດ ຮອດລັກສະນະຮູບພາບເຈົ້າໄຊຍະເຊດຖາທິລາດ ແລະອື່ນໆ ເພື່ອໃຫ້ມີຄວາມເປັນເອກະພາບ ແລະນຳສະເໝີຕໍ່ລັດຖະບານ ເພື່ອຂໍອະນຸມັດໂຄງການຈັດຕັ້ງປະຕິບັດໃຫ້ເປັນຮູບປະທຳ.
ການກໍ່ສ້າງປະດິດເປັນອະນຸສອນສະຖານຂອງຮູບປັ້ນພະອົງໃນອະນາ ຄົດນັ້ນ ກໍເພື່ອເປັນທີລະນຶກ, ຈາລຶກລາຍ ນາມບັນພະບຸລຸດລາວ ທີ່ພະອົງໄດ້ມີຄຸນ ງາມຄວາມດີ, ສ້າງວິລະກຳອັນລ້ຳເລີດ ແລະອຸທິດເສຍສະຫຼະກາຍຊີວິດໃຫ້ແກ່ ປະເທດຊາດສະໄໝອານາຈັກລາວລ້ານຊ້າງອັນໃຫຍ່ຫຼວງ, ເປັນການສົ່ງເສີມມູນ ເຊື້ອຮັກຊາດການຕໍ່ສູ້ພິລະອາດຫານ ຂອງບັນພະບຸລຸດລາວ ແລະສ້າງໃຫ້ເປັນປູຊະນີຍະສະຖານທາງດ້ານວັດທະນະທຳ ແລະເປັນແຫຼ່ງທ່ອງທ່ຽວ ສິ່ງ ສຳຄັນກໍ່ເປັນຈຸດເຕົ້າໂຮມຄວາມສາມະຄີຂອງປະຊາຊົນບັນດາເຜົ່າໃນທົ່ວປະເທດ ເວົ້າສະເພາະແມ່ນໃນແຂວງອັດຕະປື ໃຫ້ກາຍເປັນແຫຼ່ງທ່ອງທ່ຽວອັນ ສວຍງານທາງດ້ານວັດທະນະທຳ, ການຈັດຕັ້ງປະຕິບັດໂຄງການດັ່ງກ່າວແມ່ນແນ່ນອນບົນຄວາມຖືກຕ້ອງ ແລະສອດຄ່ອງກັບແນວທາງນະໂຍບາຍຂອງພັກ ແລະລັດຖະບານວາງອອກ ຊຶ່ງຄາດວ່າ ຈະໄດ້ເລີ່ມມີການກໍ່ສ້າງຕັ້ງປະດິດສະຖານໃນຕໍ່ໜ້ານີ້ຢ່າງແນ່ນອນ.
ທີ່ມາ: ເສດຖະກິດ-ສັງຄົມ